Gelikwideerde Kings vra publiek vir geld | Netwerk24
Die Suidelike Kings-rugbyspan het gisteroggend 'n aanlyn Back A Buddy-veldtog begin om sy spelers en personeel te kan betaal.
Teen Saterdagmiddag is R10 400 se skenkings reeds ontvang.
Die Suidelike Kings-franchise is in vrywillige likwidasie geplaas en het R55 miljoen se skuld, het News24 verlede week berig. Die besluit om te likwideer is geneem, omdat daar geen vooruitsigte vir verdere inkomste vanjaar is nie.
DispatchLIVE het berig spelers is verlede Saterdag by 'n vergadering by Imatu-huis deur André Rademan, president van die Oostelike Provinsie- rugbyunie, ingelig oor die likwidasiebesluit.
Braam van Straaten, hulpafrigter, en van die spelers het gister video's gelaai waarin hulle mense vra om hulle te steun.
"Die likwidasie by die Kings is nie 'n droom nie; dis ons realiteit. Hierdie seuns het regtig jou hulp nodig. Skenk asseblief en wys hoeveel ons omgee," sê Van Straaten in sy video. Hy het aan Rapport gesê 52 mense – 36 spelers en 16 personeellede – word deur die likwidasie geraak.
Hulle sit met 'n groot klomp jong spelers wat nie groot kontrakte het nie.
"Daar is nie vir hulle 'n verdere lig op die horison nie. Van die spelers moes al uit hul huis trek en van hulle kan nie eens hul troeteldiere hou nie," sê hy.
Hul mikpunt is om R400 000 in te samel "om net vir elkeen iets te gee". "Die eerste mylpaal is om vir 'n begin vir elkeen R10 000 te gee."
Van Straaten sê hulle het verlede maand ses of sewe dae voordat hulle betaal sou word, gehoor dit gaan nie gedoen word nie.